Kruisvaardergoud en -skip in Akra gevindVan die floryne wat gevind is (Foto: Israel Antiquities Authority) Die oorblyfsels van ’n skip wat dateer van ongeveer die jaar 1291 en goud wat aan boord was, is deur argeoloë in die hawe van Akra in Israel gevind. Akra was die laaste weerstand wat die Kruisvaarders gebied het voordat die Moslems die heilige land volledig verower het. Die skip is vermoedelik die laaste wat nog Christen-vlugtelinge probeer wegvoer het. Kruisvaarders het die koninkryk van Jerusalem in 1099 ná die eerste kruisvaart gestig. Dié koninkryk het byna 200 jaar bestaan, hoewel Jerusalem, afgesien van ’n kort periode, sedert 1187 nie meer deel daarvan was nie. Akra het toe die hoofstad van die tweede koninkryk van Jerusalem geword. Teen 1291 het die Moslems met 100 000 man ŉ aanslag op dié laaste vesting uitgevoer. Die laaste weerstand was by die hawe. Die 30 goue floryne aan boord van die skip en wat erg deur baggerwerk beskadig is, gekry is, bevestig dat die skip deel van die finale vlug uit Akra was. Uit die geskiedenis is dit bekend dat edelliede en rykes desperaat skeepseienaars probeer omkoop het om hulle saam te neem, maar plek kon slegs vir ’n handjievol gekry word. Bron: News